Հիմնադիրը «Ա-Թիվի» ՍՊԸ-ն է: Սա նախկին «ԱրմենԱկոբ» հեռուստաընկերությունն է: Հեռուստաընկերության նախկին սեփականատեր Արմեն Ամիրյանը այժմ Հանրային հեռուստաընկերության գործադիր տնօրենն է: 2008-ին կատարվել է սեփականատերերի փոփոխություն: Նոր սեփականատերերը երկուսն են` 1. «Հոպար Մեդիա» ՍՊԸ: «Հոպար Մեդիա» ՍՊԸ-ի հիմնադիրը եւ սեփականատերը Օթարի Հակոբյանն է: 2. Վահե Ղազարյան: «Հոպար Մեդիա» ՍՊԸ-ի իրական սեփականատերը Արթուր Ջանիբեկյանն է` «Comedy Club Production» ՍՊԸ-ի գլխավոր պրոդյուսերը: Նա Միքայել Մինասյանի (նախագահ Սերժ Սարգսյանի փեսայի) հետ մասնաբաժին ունի «Ջազվե» սրճարանների ցանցում: Արթուր Ջանիբեկյանը համարվում է հաջողակ գործարար, նրա կարողությունը գնահատվում է 40 մլն դոլար: Վերջին շրջանում մամուլում հրապարակումներ եղան այն մասին, որ «Արմենիա» հեռուստաընկերության բաժնետերերից մեկը` Ջերալդ Գաֆեսճյանը, վաճառել է ընկերությունում իր հիսուն տոկոս մասնաբաժինը: Ջ. Գաֆեսճյանը վերջին ամիսներին առողջական լուրջ խնդիրներ ունի եւ սկսել է վաճառել Հայաստանում իր ունեցած ընկերությունները: Հետքի աղբյուրները հայտնել են, որ «Արմենիայի»` Գաֆեսճյանի հիսուն տոկոս բաժնեմասը ձեռք է բերել նույն Արթուր Ջանիբեկյանը: Ավելին` վերահսկիչ փաթեթի ձեռքբերման շուրջ բանակցություններ են վարվում Բագրատ Սարգսյանի հետ: Արթուր Ջանիբեկյանը, ըստ Հետքի աղբյուրի, ձեռք է բերել նաեւ Գաֆեսճյանի «Արմենիան Ռիփորթեր» թերթը: